Nafarroako Parlamentuko Mahaiak, 2021eko martxoaren 8an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Nafarroako Alderdi Sozialista eta Geroa Bai talde parlamentarioek eta Nafarroako Podemos-Ahal Dugu foru parlamentarien elkarteak aurkezturiko mozioa, zeinaren bidez Nafarroako Gobernua premiatzen baita toki entitateekiko nahiz kirol-talde pribatuekiko hitzarmenak ezar ditzan, kirol-instalazioen erabilera eta gozamena efizientzia-, jasangarritasun- eta kolaborazio-ikuskeraz egin daitezen.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko martxoaren 8an

Lehendakaria: Unai Hualde Iglesias

MOZIOAREN TESTUA

Behean sinatzen dugun talde parlamentarioek, Legebiltzarreko Erregelamenduan ezarritakoaren babesean, honako mozioa aurkezten dute, Osoko Bilkuran eztabaidatzeko. Mozioaren bidez, Nafarroako Gobernua premiatzen da toki entitateekiko nahiz kirol-talde pribatuekiko hitzarmenak ezar ditzan, kirol-instalazioen erabilera eta gozamena efizientzia-, jasangarritasun- eta kolaborazio-  
ikuskeraz egin daitezen.

Gaur egungo gizartean, kirol jarduera herritar guztien ongizaterako oinarrizko elementutzat jotzen da. Funtsezkoa da gazteenentzat; izan ere, ohitura osasungarrietan eta errespetu- eta talde-lanean oinarritutako balioetan heztea ahalbidetzen du besteak beste. Eta beste horrenbeste adinean aurrera egindakoentzat, gaixotasunak prebenitzeko eta beste batzuk arintzeko balio duen zahartze aktiboa ahalbidetzen duelako.

Esandakotik harago, alabaina, kirol jarduera bizimodu bihurtzen da gizarteko beste sektore batzuentzat, eta horrek Nafarroaren izena goi-goian jartzeko balio du kirol-mota batzuen kasuan, bai Espainian bai nazioartean.

Maitane Melero, Juan Peralta, Iosu Goñi, Quijera anaiak... beren bizitza kirol modalitate batean ematen duten eta kirol federazioak lana oso ondo egiten ari direla erakusten duten kirolari guztien ordezkariak baino ez dira.

Halere, Nafarroako Foru Komunitateko kirol instalazioak narriatuta daude urte batzuetatik hona, eta horrek zaildu egiten du horietan kirola egin ahal izatea.

Hortik heldu dira kirol federazioek –esaterako, Nafarroako Atletismo Federazioak, Igeriketa Federazioak edo Beisbol eta Softbol Federazioak– egindako errebindikazioak.

Eta udal jakin batzuk ere ari dira erreklamatzen kirol instalazioak zaintzeko eta hobetzeko laguntzak.

Baina gabeziak dituzten azpiegituren zerrenda amaigabea ikusita, azpiegitura horien analisi sakona egin beharra dago. Nafarroako Gobernuak kirol instalazioen errolda egin ondoren, aditzera emanen dizkigu informazioa eta lehentasunak, beharrizanetan eta azpiegituretan esku hartzeari begira.

Baina kirol azpiegituren pan hori taxutzen den bitartean, Nafarroako Gobernuak, Nafarroako Kirolaren Institutuaren bidez, Nafarroako kirolarientzat kirola baldintzarik onenetan egiteko alternatibak eta irtenbideak bilatzeko beharra eduki beharko du gogoan.

Hori guztia dela-eta, honako erabaki proposamen hau aurkezten dugu:

Toki entitateekiko nahiz kirol-talde pribatuekiko hitzarmenak ezartzea, kirol-instalazioen erabilera eta gozamena efizientzia-, jasangarritasun- eta kolaborazio-ikuskeraz egin daitezen.

Iruñean, 2021eko martxoaren 4an

Foru parlamentariak: Carlos Mena Blasco, Mikel Asiain Torres eta Mikel Buil García